SMERNICA KOMISIE 2008/43/ES
zo 4. apríla 2008,
ktorou sa v súlade so smernicou Rady 93/15/EHS zriaďuje systém na identifikáciu a sledovateľnosť výbušnín na civilné použitie
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 93/15/EHS z 5. apríla 1993 o zosúladení ustanovení, týkajúcich sa uvádzaní výbušnín na trh a ich kontrole pre civilné použitie (1), a najmä na jej článok 14 druhý odsek druhú vetu,
keďže:
(1)
Smernicou 93/15/EHS sa stanovujú pravidlá pre zabezpečenie bezpečného pohybu výbušnín na trhu Spoločenstva.
(2)
Podľa uvedenej smernice je potrebné zabezpečiť, aby mali podniky v sektore výbušnín systém sledovania výbušnín tak, aby mohli kedykoľvek identifikovať držiteľov týchto výbušnín.
(3)
Jednoznačná identifikácia výbušnín je nevyhnutná na zabezpečenie presnej a úplnej evidencie výbušnín vo všetkých fázach dodávateľského reťazca. Toto by malo umožniť identifikáciu a sledovateľnosť výbušniny od miesta výroby a jej prvého umiestnenia na trh až po koncového používateľa a jej použitie s cieľom zabrániť zneužitiu a krádeži a pomôcť orgánom na presadzovanie práva pri sledovaní pôvodu stratených alebo ukradnutých výbušnín.
(4)
Opatrenia ustanovené v tejto smernici sú v súlade so stanoviskom riadiaceho výboru zriadeného podľa článku 13 ods. 1 smernice 93/15/EHS,
PRIJALA TÚTO SMERNICU:
KAPITOLA 1
VŠEOBECNÉ USTANOVENIA
Článok 1
Predmet
Touto smernicou sa zavádza harmonizovaný systém na jednoznačnú identifikáciu a sledovateľnosť výbušnín na civilné použitie.
Článok 2
Rozsah pôsobnosti
Táto smernica neplatí pre:
a)
výbušniny prepravované a dodané bez obalu alebo v čerpacích nákladných automobiloch na priamu vykládku do vrtného otvoru;
b)
výbušniny, ktoré sú vyrobené na mieste výbuchu a ktoré sú nabité okamžite po vyrobení (výroba „in situ“);
c)
muníciu.
KAPITOLA 2
IDENTIFIKÁCIA VÝROBKU
Článok 3
Jednoznačná identifikácia
1. Členské štáty zabezpečia, aby podniky v sektore výbušnín, ktoré vyrábajú alebo dovážajú výbušniny alebo montujú detonátory, použili na označenie výbušnín a každej najmenšej baliacej jednotky jednoznačnú identifikáciu.
V prípade, že výbušnina podlieha ďalším výrobným procesom, nie sú výrobcovia povinní ju označiť novou jednoznačnou identifikáciou za predpokladu, že pôvodná jednoznačná identifikácia spĺňa požiadavky podľa článku 4.
2. Odsek 1 sa neuplatňuje, ak je výbušnina vyrobená na vývoz a je označená v súlade s požiadavkami dovážajúcej krajiny, ktorá umožňuje sledovateľnosť tejto výbušniny.
3. Jednoznačná identifikácia pozostáva z častí opísaných v prílohe.
4. Každému miestu výroby pridelí vnútroštátny orgán členského štátu, v ktorom je zriadené, kód pozostávajúci z troch číslic.
5. Ak sa miesto výroby nachádza mimo Spoločenstva, výrobca, ktorý má sídlo v Spoločenstve, kontaktuje vnútroštátny orgán členského štátu dovozu, aby pridelil miestu výroby kód.
Ak sa miesto výroby nachádza mimo Spoločenstva a výrobca nemá sídlo v Spoločenstve, dovozca príslušných výbušnín kontaktuje vnútroštátny orgán členského štátu dovozu, aby pridelil miestu výroby kód.
6. Členské štáty zabezpečia, že distribútori, ktorí výbušniny opätovne balia, označia výbušninu a najmenšiu baliacu jednotku jednoznačnou identifikáciou.
Článok 4
Označenie
Jednoznačná identifikácia sa označuje na príslušnom výrobku alebo sa k nemu pevne pripojí trvanlivým spôsobom a tak, aby bola jasne čitateľná.
Článok 5
Výbušniny vo forme náložky a výbušniny vo vreckách
Pri výbušninách vo forme náložky a výbušninách vo vreckách pozostáva jednoznačná identifikácia z nalepovacej etikety alebo priamej tlače na každej náložke alebo vrecku. Podobná etiketa sa umiestni na balenie náložiek.
Okrem toho môžu podniky použiť pasívny inertný elektronický štítok pripojený na každú náložku alebo vrecko a zároveň podobný elektronický štítok pre každé balenie náložiek.
Článok 6
Dvojzložkové výbušniny
Pri zabalených dvojzložkových výbušninách pozostáva jednoznačná identifikácia z nálepky alebo priamej tlače na každej najmenšej baliacej jednotke obsahujúcej dané dve zložky.
Článok 7
Zážihové rozbušky a roznetky
Pri zážihových rozbuškách alebo roznetkách pozostáva jednoznačná identifikácia z nálepky alebo priamej tlače alebo značky na puzdre rozbušky. Podobná etiketa sa umiestni na každé balenie rozbušiek alebo roznetiek.
Okrem toho môžu podniky použiť pasívny inertný elektronický štítok pripojený na každú rozbušku alebo roznetku a zároveň podobný elektronický štítok pre každé balenie rozbušiek alebo roznetiek.
Článok 8
Elektrické, neelektrické a elektronické rozbušky
Pri elektrických, neelektrických a elektronických rozbuškách pozostáva jednoznačná identifikácia buď z nálepky na kábloch alebo rúrke, alebo nálepky, priamej tlače či značky na puzdre rozbušky. Podobná etiketa sa umiestni na každé balenie rozbušiek.
Okrem toho môžu podniky použiť inertný elektronický štítok pripojený na každú rozbušku a zároveň podobný elektronický štítok pre každé balenie rozbušiek.
Článok 9
Zápalky a iniciačné nálože
Pri zápalkách a iniciačných náložiach pozostáva jednoznačná identifikácia z nálepky alebo priamej tlače na každej zápalke alebo iniciačnej náloži. Podobná etiketa sa umiestni na každé balenie zápaliek alebo iniciačných náloží.
Okrem toho môžu podniky použiť pasívny inertný elektronický štítok pripojený na každú zápalku alebo iniciačnú nálož a zároveň podobný elektronický štítok pre každé balenie zápaliek alebo iniciačných náloží.
Článok 10
Výbušné zápalné šnúry a bezpečné roznetky
Pri výbušných zápalných šnúrach a bezpečných roznetkách pozostáva jednoznačná identifikácia z nálepky alebo priamej tlače na cievke. Jednoznačná identifikácia sa označí v intervale piatich metrov buď na vonkajšom obale šnúry alebo roznetky, alebo na plastovom extrudovanom vnútornom povlaku priamo pod vonkajšou tkaninou šnúry alebo roznetky. Podobná etiketa sa umiestni na každé balenie výbušných zápalných šnúr alebo roznetiek.
Okrem toho môžu podniky použiť inertný elektronický štítok pripojený na každú šnúru a podobný elektronický štítok pre každé balenie šnúr alebo roznetiek.
Článok 11
Plechovky a kanistry s výbušninami
Pri plechovkách a kanistrách s výbušninami pozostáva jednoznačná identifikácia z nálepky alebo priamej tlače na každej plechovke alebo kanistre s výbušninami.
Okrem toho môžu podniky použiť pasívny inertný elektronický štítok pripojený ku každej plechovke alebo kanistre.
Článok 12
Kópie originálnej nálepky
Podniky môžu pre výbušniny na použitie ich zákazníkmi použiť priľnavé odnímateľné kópie originálnej nálepky. Tieto kópie sú viditeľne označené ako kópie originálu, aby sa predišlo zneužitiu.
KAPITOLA 3
ZBER ÚDAJOV A VEDENIE EVIDENCIE
Článok 13
Zber údajov
1. Členské štáty zabezpečia, že podniky v oblasti výbušnín zriadia systém zberu údajov týkajúcich sa výbušnín vrátane ich jednoznačnej identifikácie v priebehu celého dodávateľského reťazca a životného cyklu.
2. Systém zberu údajov umožní podnikom sledovať výbušniny tak, že ich držitelia môžu byť kedykoľvek identifikovaní.
3. Členské štáty zabezpečia, že zozbierané údaje vrátane jednoznačnej identifikácie sa uchovávajú počas obdobia 10 rokov od dodania alebo zistenia po skončení životného cyklu výbušniny, a to aj v prípade, že podniky prestali obchodovať.
Článok 14
Povinnosti podnikov
Členské štáty zabezpečia, že podniky v oblasti výbušnín spĺňajú tieto podmienky:
a)
vedú evidenciu o každej identifikácií výbušnín spolu so všetkými náležitými informáciami vrátane typu výbušniny, spoločnosti alebo osoby, ktorej bola dodaná;
b)
vedú záznamy o mieste, kde sa výbušnina nachádza, kým je v ich vlastníctve alebo v držbe až do jej prevozu do iného podniku alebo jej použitia;
c)
v pravidelných intervaloch testujú svoj systém zberu údajov s cieľom zabezpečiť jeho efektívnosť a kvalitu zaznamenávaných údajov;
d)
uchovávajú zozbierané údaje vrátane jednoznačnej identifikácie počas obdobia určeného v článku 13 ods. 3;
e)
chránia zozbierané údaje proti náhodnému alebo úmyselnému poškodeniu alebo zničeniu;
f)
poskytujú príslušným orgánom na ich žiadosť informácie o pôvode výbušniny a mieste, kde sa nachádza počas jej životného cyklu a celého dodávateľského reťazca;
g)
poskytujú zodpovedným orgánom členských štátov meno a kontaktné údaje osoby, ktorá môže poskytnúť informácie podľa písmena f) mimo bežných úradných hodín.
Na účely písmena d) podnik v prípade výbušnín vyrobených alebo dovezených pred dátumom uvedeným v článku 15 ods. 1 druhom pododseku vedie evidenciu v súlade s existujúcimi vnútroštátnymi predpismi.
KAPITOLA 4
ZÁVEREČNÉ USTANOVENIA
Článok 15
Transpozícia
1. Členské štáty prijmú a uverejnia najneskôr do 5. apríla 2009 zákony, iné právne predpisy a správne opatrenia, ktoré sú potrebné na dosiahnutie súladu s touto smernicou. Členské štáty bezodkladne oznámia Komisii znenie týchto ustanovení a tabuľku zhody medzi týmito ustanoveniami a touto smernicou.
Tieto ustanovenia sa uplatňujú od 5. apríla 2012.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravujú členské štáty.
2. Členské štáty oznámia Komisii znenia hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 16
Nadobudnutie účinnosti
Táto smernica nadobúda účinnosť tretím dňom po jej uverejnení v Úradnom vestníku Európskej únie.
Článok 17
Táto smernica je určená členským štátom.
V Bruseli 4. apríla 2008